CELEX: 62020TN0100
Language: mt
Date: 2020-02-20 00:00:00
Title: Kawża T-100/20: Rikors ippreżentat fl-20 ta’ Frar 2020 – Junqueras i Vies vs Il-Parlament

6.4.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 114/19
            
         
      Rikors ippreżentat fl-20 ta’ Frar 2020 – Junqueras i Vies vs Il-Parlament
      (Kawża T-100/20)
      (2020/C 114/21)
      Lingwa tal-kawża: l-Ispanjol
      
         Partijiet
      
      
         Rikorrent: Oriol Junqueras i Vies (Sant Joan de Vilatorrada, Spanja) (rappreżentant: A. Van den Eynde Adroer, abogado)
      
         Konvenut: Il-Parlament Ewropew
      
         Talbiet
      
      Ir-rikorrent jitlob lill-Qorti Ġenerali tikkunsidra li ġie ppreżentat fit-terminu stabbilit ir-rikors kontra l-att ikkuntestat, flimkien mal-annessi tiegħu, tiddikjarah ammissibbli u, fil-mertu tat-talba, tiddikjara null u ineffettiv l-att tal-President tal-Parlament Ewropew ikkuntestat, u tikkundanna lill-konvenut għall-ispejjeż.
      
         Motivi u argumenti prinċipali
      
      Dan ir-rikors huwa dirett kontra d-deċiżjoni tal-President tal-Parlament Ewropew tal-10 ta’ Diċembru 2019, li tiċħad (b’rinviju għad-deċiżjoni tiegħu tat-22 ta’ Awwissu 2019, ikkontestata quddiem il-Qorti Ġenerali tal-Unjoni Ewropea fil-Kawża T-734/19, Junqueras i Vies vs Il-Parlament) l-ipproċessar tat-talba ta’ żamma tal-immunità mressqa minn Diana Riba i Giner, membru tal-Parlament Ewropew, in rappreżentanza tal-membru parlamentari tal-Unjoni Ewropea Oriol Junqueras i Vies.
      Insostenn tar-rikors tiegħu, ir-rikorrent jinvoka erba’ motivi.
      
                  1.
               
               
                  L-ewwel motiv, huwa bbażat fuq il-ksur tal-Artikoli 39 tal-Karta tad-Drittijiet Fundamentali tal-Unjoni Ewropea (KDFUE), tal-Artikolu 3(1) tal-Konvenzjoni Ewropea tad-Drittijiet tal-Bniedem u tal-Libertajiet Fundamentali, tal-Artikoli 20, 21(1) u (2) u 41(1) u (2) KDFUE, u fuq l-interpretazzjoni neċessarja konformi mal-Artikoli 7 u 9 tar-regolament intern tal-Parlament Ewropew.
                  
                              —
                           
                           
                              F’dan ir-rigward huwa allegat li d-dħul fis-seħħ tal-KDFUE (u b’mod konkret tal-artikoli msemmija iktar ’il fuq) bħala dritt primarju tal-Unjoni jikkonferixxi drittijiet suġġettivi awtonomi lill-ewroparlamentari fil-konfront tal-Parlament Ewropew li għandhom jiġu tradotti f’interpretazzjoni korretta tal-Artikoli 7 u 9 tar-regolament intern tal-Parlament Ewropew, fis-sens li jeżistu statut Ewropew ta’ żamma tal-immunità tal-ewroparlamentari ugwali u mhux diskriminatorju abbażi tan-nazzjonalità u, tal-inqas, ċerti drittijiet ta’ natura proċedurali li jobbligaw lill-Parlament Ewropew jipproċessa t-talba għaż-żamma tal-immunità bil-garanziji li tali drittijiet jipproteġu.
                           
                        
            
                  2.
               
               
                  It-tieni motiv jirrigwarda n-nuqqas ta’ osservanza tas-sentenza tal-Qorti tal-Ġustizzja tad-19 ta’ Diċembru 2019 (C-502/19, Junqueras i Vies) u l-ksur tad-dritt għaż-żamma tal-immunità fis-sens tal-Artikolu 39 KDFUE u tal-Artikolu 9 tal-Protokoll fuq il-privileġġi u fuq l-immunità tal-Unjoni Ewropea, kif ukoll tal-Artikoli 7 u 9 tar-regolament intern.
                  
                              —
                           
                           
                              F’dan ir-rigward huwa allegat li, fl-imsemmija sentenza, il-Qorti tal-Ġustizzja rrikonoxxiet lir-rikorrent l-istatus ta’ membru parlamentari Ewropew, u stabbilixxiet li dan kellu jitlob l-annullament tal-immunità lill-Parlament Ewropew. Ġaladarba ġie rrikonoxxut l-istatus ta’ ewroparlamentari tar-rikorrent anki mill-istess Parlament Ewropew, iċ-ċaħda tal-ipproċessar tat-talba għaż-żamma tal-immunità wasslet, fil-każ odjern, għan-nuqqas ta’ osservanza tas-sentenza u għall-ksur tad-drittijiet ta’ Junqueras bħala deputat tal-Parlament Ewropew fis-sens tal-artikoli ċċitati.
                           
                        
            
                  3.
               
               
                  It-tielet motiv jirrigwarda l-ksur tal-Artikoli 7 u 9 tar-regolament intern tal-Parlament Ewropew minħabba n-nuqqas ta’ kompetenza tal-President tal-Parlament sabiex jiddeċiedi fuq l-ammissibbiltà jew le tat-talba għaż-żamma tal-immunità u minħabba n-nuqqas ta’ osservanza tal-proċedura prevista minnhom.
                  
                              —
                           
                           
                              F’dan ir-rigward huwa allegat in-nuqqas ta’ kompetenza tal-President sabiex jadotta deċiżjoni ta’ inammissibbiltà tat-talba għaż-żamma tal-immunità u l-ksur tal-Artikoli 7 u 9 tar-regolament intern tal-Parlament Ewropew minħabba n-nuqqas ta’ osservanza tal-proċedura prevista minnhom.
                           
                        
            
                  4.
               
               
                  Ir-raba’ motiv jirrigwarda l-ksur tal-Artikolu 39 KDFUE, tal-Artikolu 9 in totum tal-Protokoll fuq il-privileġġi u fuq l-immunità tal-Unjoni Ewropea u tal-Artikoli 7 u 9 tar-regolament intern tal-Parlament Ewropew.
                  
                              —
                           
                           
                              F’dan ir-rigward huwa allegat li, billi ma ġietx miżmuma l-immunità ta’ Junqueras u billi ma ġiex impost l-ipproċessar quddiem il-Parlament Ewropew ta’ talba għaż-żamma tal-immunità, ġiet miksura s-sistema sħiħa taż-żamma tal-immunità sanċita fl-Artikolu 9 tal-Protokoll fuq il-privileġġi u fuq l-immunità tal-Unjoni Ewropea.